บลจ.ทิสโก้เชียร์ซื้อกองหุ้นจีน-ทองคํา
บลจ.ทิสโก้ เชียร์ซื้อ LTF-RMF ลงทุนหุ้นจีนและทองคำ มั่นใจระยะยาวแข็งแกร่ง
9 ธ.ค. 2554

บลจ.ทิสโก้ เชียร์ซื้อ LTF-RMF ลงทุนหุ้นจีนและทองคำ มั่นใจระยะยาวแข็งแกร่ง
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ กล่าวแนะนำนักลงทุนที่ต้องการลงทุนในกองทุนรวมหุ้นระยะยาว (LTF) และกองทุทนรวมเพื่อการเลี้ยงชีพ (RMF) เพื่อต้องการสิทธิประโยชน์ทางภาษีในปีนี้ว่า ควรลงทุนในกองทุนที่เน้นลงทุนหุ้นแถบเอเชียโดยเฉพาะจีน ที่มีพื้นฐานทางเศรษฐกิจที่แข็งแกร่งและเป็นแรงหลักในการขับเคลื่อนเศรษฐกิจโลก โดยปัจจัยด้านความกังวลเรื่องอัตราเงินเฟ้อของจีนได้ผ่านจุดสูงสุดไปแล้ว ทำให้การลงทุนในตลาดหุ้นจีนยังถือว่ามีความน่าสนใจมากที่สุด โดยระดับราคาต่อกำไร (P/E) ในปี 2555 จะอยู่ที่ 8 เท่า 
นอกจากนี้ นายธีรนาถยังแนะนำการลงทุนกองทุน RMF ที่ลงทุนในทองคำ ที่แม้ว่าในระยะสั้นการเคลื่อนไหวของราคาทองคำจะมีความผันผวนอยู่บ้าง แต่หากมองระยะยาวราคาทองคำน่าจะปรับตัวเพิ่มสูงขึ้นไปได้อีก เนื่องจากยังมีความต้องการในตลาดอย่างต่อเนื่อง ประกอบกับนโยบายของธนาคารกลางในหลายประเทศที่หันมาถือครองทองคำแทนการถือครองเงินสกุล 
ทั้งนี้ บลจ.ทิสโก้ เปิดให้ซื้อหน่วยลงทุนกองทุนเปิด ทิสโก้ โกลด์ ฟันด์ เพื่อการเลี้ยงชีพ ได้อีกครั้งตั้งแต่วันที่ 8 ธ.ค. หลังจากเปิดขายครั้งแรกไปเมื่อปลายเดือน พ.ย. ทั้งนี้กองทุนดังกล่าวมีนโยบายลงทุนในกองทุน SPDR Gold Trust